Kragnetwerk onder groot druk(Foto: Yaoqi LAI) Eskom waarsku die kragnetwerk is onder groot druk weens die vertraging met die indiensstelling van vyf opwekkingseenhede. Nog twee opwekkingseenhede het uitgeskop of moes afgeskakel word. Die kragvoorsiener het ŉ beroep op verbruikers gedoen om elektrisiteitsgebruik te beperk sodat daar genoeg krag beskikbaar is vir Woensdagaand se spitstyd. Eskom sê daar is vertragings om twee opwekkingseenhede by die Tutuka-kragsentrale weer in diens te stel, asook ŉ eenheid elk by die Duvha-, Matimba- en Kusile-kragsentrale. ŉ Bykomende eenheid by Tutuka het Woensdagmiddag uitgeskop, terwyl Kusile se eenheid 1 afgeskakel is. “Eskom-spanne werk hard om die eenhede weer in diens te stel.” Eskom sê die onbeplande instandhoudingswerk dra by tot die sowat 5 500 MW wat weens beplande instandhoudingswerk uit die netwerk gehaal is. Onbeplande instandhouding het tot amper 11 000 MW gestyg. “Die stelsel kan vir die res van die week nog onder druk wees,” het Eskom gesê.